b"\n_START_ARTICLE_\nHery Rajaonarimampianina\n_START_SECTION_\nBakgrunn\n_START_PARAGRAPH_\nRajaonarimampianina studerte \xc3\xb8konomi ved Universit\xc3\xa9 d'Antananarivo. Deretter studerte han ved Universit\xc3\xa9 du Qu\xc3\xa9bec \xc3\xa0 Trois-Rivi\xc3\xa8res i Canada, der han i 1986 oppn\xc3\xa5dde diplomgrad og i 1991 ble autorisert regnskapsf\xc3\xb8rer._NEWLINE_Etter dette arbeidet han til 1995 ved Institut national des sciences comptables de l'administration d'entreprises (INSCAE). Han var samtidig ved Institut d'administration des entreprises i Metz i Frankrike og underviste ved Universit\xc3\xa9 d'Antananarivo. I 1995 etablerte han eget revisorfirma.\n_START_SECTION_\nPolitisk l\xc3\xb8pebane\n_START_PARAGRAPH_\nI 2009 ble Rajaonarimampianina utnevnt til finansminister. _NEWLINE_Han stilte i 2013 til valg som president mot Jean-Louis Robinson. Rajaonarimampianina hadde st\xc3\xb8tte fra overgangspresidenten Andry Rajoelina, mens  rivalen Robinson fikk st\xc3\xb8tte av Marc Ravalomanana, som i 2009 ble avsatt som president i et kupp ledet av Rajoelina. Rajaonarimampianina vant med 53,5\xc2\xa0% av stemmene. Robinson mente det hadde forekommet valgfusk, men valgobservat\xc3\xb8rer fant ikke uregelmessigheter av betydning. _NEWLINE_Rajaonarimampianina overtok som president 25. januar 2014."